رقیہ بنت محمد

رُقَیَّہ بنت رسول اللہ صلی اللہ علیہ وآلہ وسلم (24 ق۔ ھ / 2 ھ) آپ اعلان نبوت کنوں سَت ورھیں پہلاں جہڑیلے حضور صلی اللہ علیہ وآلہ وسلم دی عمر شریف دا تیتریہواں سال ہَئی ڄَمّے ہَن اَتے اسلام دے اَغاز وِچ ای اسلام گِھن آئے ہَن۔ پہلے اِنّھاں دا نکاح ابو لہب دے پُتر عتبہ نال تِھیا پَر ہالی اِنّھاں دی رخصتی نہ تھئی ہئی جو "سورۃ تبت یدا" لہہ پئی۔ ابو لہب قرآن وِچ آپݨی اِیں ہمیش دی رُسوائی دا بیان سُݨ کے غُصّے وِچ آ ڳِیا اَتے آپݨے پُتر عتبہ کوں مجبور کِیتُس جو اُوہ حضور ﷺ دی دِھی حضرت رُقیہ رضی اللہ عنہا کوں طلاق ݙے ݙیوے۔ تَہوں وَل عتبہ نے طلاق ݙے ݙِتّی۔ اِین٘دے بعد حضور صلی اللہ علیہ وآلہ وسلم نے حضرت رقیہ رضی اللہ عنہا دا نکاح حضرت عثمان بن عفان رضی اللہ عنہٗ نال کر ݙِتّا۔ نکاح دے بعد حضرت عثمان غنی رضی اللہ عنہٗ نے حضرت بی بی رقیہ رضی اللہ عنہا کوں گِھن کے مکہ کنوں حبشہ کَن ہجرت کیتی ول حبشہ کنوں مکہ وَل آ کے مدینہ منورہ کَن ہجرت کیتی اَتے اِیہ ذال مرد ݙُون٘ہیں "صاحب الہجرتین" (ݙُو ہجرتاں آلے) دے معزّز لقب نال سرفراز تھئے۔ جنگ بدر دے ݙیہاڑیاں وِچ حضرت رقیہ رضی اللہ عنہا ݙاڈھے بِمار ہَن۔ تہوں حضور صلی اللہ علیہ وآلہ وسلم نے حضرت عثمان غنی رضی اللہ عنہٗ کوں جنگ بدر وِچ شریک تھیوݨ کنوں روک ݙتّا اَتے اِیہ حُکم ݙِتّا جو اُوہ حضرت بی بی رقیہ رضی اللہ عنہا دی تیمار داری کرِن۔ حضرت زید بن حارثہ رضی اللہ عنہٗ جہڑے ݙِین٘ہ جنگ بدر وِچ مسلماناں دی فتح مبین دی خوشخبری گِھن کے مدینہ اپڑے تاں ہُوں ݙِین٘ہ حضرت بی بی رقیہ رضی اللہ عنہا وِیہہ ورھیاں دی عمر وِچ جھوک لݙا ڳئے۔ حضور صلی اللہ علیہ وآلہ وسلم جنگ بدر دے پاروں انّھاں دے جنازے وِچ شریک نہ تھی سڳے۔ حضرت عثمان غنی رضی اللہ عنہٗ بھان٘ویں جو جنگِ بدر وِچ شریک نہ تھی سڳے، پر حضور اقدس صلی اللہ علیہ وآلہ وسلم نے انّھاں کوں جنگ بدر دے مجاہدین وِچ ڳِݨیا اَتے جنگ بدر دے مالِ غنیمت وِچوں اُنّھاں کوں مجاہدین دے برابر حصّہ وی ݙِتّا اتے جنگ وِچ حصّہ گِھنّݨ آلیاں دے برابر ااجرِ عظیم دی بشارت وی ݙِتّی۔  حضرت بی بی رقیہ رضی اللہ عنہا دے بطن توں حضرت عثمان غنی رضی اللہ عنہٗ دے ہِک پُتر وی ڄَمّے ہَن جنّھاں دا ناں عبد اللہ ہَئی۔ اِیہ آپݨی ماں دے بعد سن 4 ہجری وِچ چھی ورھیاں دی عمر وِچ جھوک لݙا ڳئے ہَن۔

## ٻِیا ݙیکھو

* عثمان بن عفان
* زینب بنت محمد
* ام کلثوم بنت محمد
* فاطمہ زہرا
* خدیجہ بنت خویلد

## حوالے


### مآخذ

* ابن سعد، الطبقات الكبری، بہ كوشش محمد عبد القادر، بیروت، دارالكتب العلمیہ، 1418ق.
* ابن شبّہ، تاریخ‌المدینة‌المنورہ، بہ كوشش شلتوت، قم، دارالفكر، 1410ق.
* ابن عبد البر، یوسف بن عبد اللہ،الاستیعاب فی معرفة الأصحاب، تحقیق علی محمد البجاوی، بیروت، دارالجیل، ط الأولی، 1412/ق1992م.
* امین، سید محسن، أعیان‌الشیعة، تحقیق حسن الأمین، دارالتعارف للمطبوعات، بیروت، بی تا.
* بلاذری، احمدبن یحیی بن جابر، انساب الاشراف، تحقیق سہیل زكار و ریاض زركلی، بیروت، دارالفكر، 1417ق.
* جعفریان، رسول، پنجاہ سفرنامہ حج قاجاری، تہران، نشر علم، 1389ش.
* شیخ طوسی، محمد بن حسن، تہذیب الاحکام، تہران، دارالكتب الإسلامیہ، 1365ش.
* سیوطی، جلال الدین، تاریخ الخلفا، محقق حمدی الدمرداش، بی جا، مکتبة نزار مصطفی الباز، 1425ق.
* صالحی دمشقی، سبل الہدى و الرشاد، بیروت، دارالکتب العلمیة، 1414ق.
* عاملی، جعفر مرتضی، الصحیح من سیرةالنبی الاعظم، قم، انتشارات جامعہ مدرسین، 1402ق.
* کحّالہ، عمر رضا، اعلام النساء، بیروت، موسسة الرسالة، طبعة العاشرة، 1412ق/1991م.
* کلینی، محمد بن یعقوب، الکافی، محقق علی اکبر غفاری، تہران، دارالکتب الاسلامیہ، 1407ق.
* مجلسی، محمدباقر، بحارالانوار، بیروت، موسسہ وفا، الطبعة الثانية، 1403ق.
ونکی:مہاجرین حبشہ
ونکی:اولاد محمد
ونکی:محمد دی آل
ونکی:ستویں صدی دیاں زنانیاں
ونکی:مہان٘درے زنانیاں
ونکی:مہان٘درے تِریمتاں
ونکی:مہان٘درے تِرِیمتاں